《次王和夫避世入都》
元代·舒頔

生平性放旷，处世常澹然。但恐学未至，读书究其玄。

时经丧乱学，向慕心益坚。仰睇高飞鸿，翱翔入云烟。

云何杂燕雀，下与鸡鹜连。避谤去城市，寻幽适林泉。

枕流夜雨歇，坐石春风颠。徒抱心耿耿，复忧腹便便。

王君我畏友，时寄五色鲜。神鬼泣老笔，风雪走长篇。

文章古所贵，道义今谁传。将谓礼乐盛，遽罹干戈年。

六经既扫地，一物安得全。籍甚右军裔，荣让诸郎先。

依山更带水，问舍仍求田。花下鹿濯濯，云间鹤翩翩。

情怀渺何许，风月浑无边。尊酒何时会，醉赓云锦笺。

作者简介：舒頔(dí)（一三○四～一三七七），字道原，绩溪，（今属安徽省）人。擅长隶书，博学广闻。曾任台州学正，后时艰不仕，隐居山中。入朝屡召不出，洪武十年（一三七七）终老于家。归隐时曾结庐为读书舍，其书斋取名“贞素斋”。著有《贞素斋集》、《北庄遗稿》等。《新元史》有传。